Groot name in Afrikaans vereerDr. Danie Langner(Foto: Maroela Media/Janie du Plessis) Die FAK het Dinsdag sy jaarlikse Prestige-aand gehou waartydens daar hulde gebring is aan rolspelers wat oor die jare heen ŉ positiewe bydrae gelewer het tot die bevordering van die Afrikaanse taal en kultuur. Dié geleentheid het saam met die 500ste herdenking van die Hervorming (ook bekend as die Reformasie) plaasgevind. Danie Langner, besturende direkteur van die FAK, het tydens die geleentheid gesê die Afrikaanse kultuur word gekenmerk deur ŉ mens se eie kulturele identiteit, die geleentheid om woorde, inhoud en wysheid in jou eie taal te kan bekom, verantwoordelikheid om volgens die Woord te leef, en dankbaarheid vir wat die Here vir ons gee en vir ons beloof het. Langner het gesê ’n FAK-toekenning is nie iets waarvoor iemand kan aansoek doen nie, maar eerder ŉ toekenning van dankbaarheid. “Dankbaarheid vir dié mense wat deur dienswerk hul verantwoordelikheid teenoor hul gemeenskap, taal en kultuur nakom.” Flip Buys (Foto: Maroela Media/Janie du Plessis) Flip Buys, voorsitter van die Solidariteit Beweging, het ŉ FAK Prestige-toekenning gekry vir uitnemende leierskap. Hy het alle dank aan goeie kollegas gegee. “Hulle werk nie net om te leef nie, maar hulle leef ook om te werk. Vir my gaan geluk nie oor prestasie nie, maar oor verhoudings,” het hy gesê. Die skrywer dr. Abraham de Vries het die NP van Wyk Louw-toekenning vir die bevordering van Afrikaanse taal en kultuur ontvang. De Vries het beskeie die toekenning aanvaar en gesê hy “voel klein teenoor vorige wenners”. “Ek dink dit is ŉ groot eer, en dalk eerder ŉ baie welkome fout,” het hy skertsend laat hoor. Oor Afrikaans het De Vries gesê: “Dit is ŉ taal waaroor mense in ander lande net kan droom, en ŉ taal wat sal bly voortleef solank daar mense is wat dit praat.” Prof. Irma Eloff (Foto: Maroela Media/Janie du Plessis) Prof. Irma Eloff is vereer vir die bevordering van Afrikaanse onderwys en opleiding, met die HB en MJ Thom Prestige-toekenning. Sy het die belangrikheid van onderwys in Afrikaans uitgelig. “Dis baie maklik om te sê onderwys is belangrik, maar ons dade moet dit wys. Ek is baie dankbaar vir Suid-Afrika waar rasionele denke om ŉ onderwyser te word seëvier,” het sy gesê. Laastens is die FAK Prestige-toekenning vir die bevordering van Afrikaans in die media aan Johanna van Eeden, hoofredakteur van Netwerk24, Die Burger, Beeld en Volksblad gegee. Sy het die vraag oor of Afrikaans dood is, aangeraak. “Afrikaans is soos ŉ tuin,” het sy gesê. “Elkeen van ons het ŉ stukkie bedding. Sommige mense s’n is mooi netjies omgeploeg en ander is sommer lekker rof en onbeskof. Ek is nog nie gereed om ŉ graf vir Afrikaans te grawe nie. Ek het nog ŉ akkertjie om te bewerk, en ek hoop jy doen dit saam met my.” Chris Chameleon en Liezel Pieters het die gehoor vermaak.